I 1874 ble menasjeriet overtatt av sønnen Carl Hagenbeck som hadde tjent godt på innsamling og videresalg av ville dyr internasjonalt. Hagenbeck junior stilte fra starten av også ut små grupper av levende mennesker sammen med dyra, idet han fikk samer som skulle passe rein han tok inn. Slike «menneskelige menasjerier» var «antropologisk-zoologiske utstillinger» av eksotiske personer og urfolk som var ment som underholdende folkeopplysning. Hagenbeck arrangerte også turnéer over hele Europa med «etnografiske karavaner» av mennesker fra fjerne himmelstrøk. De siste samene ble stilt ut i dyreparken i 1931.